ব্রহ্মবৈবর্ত পুরাণ
"ব্রহ্মবৈবর্ত পুরাণ" গ্রন্থের ভিন্ন একটি পাঠ সম্ভবত খ্রিস্টীয় ১ম সহস্রাব্দের শেষভাগে প্রচলিত ছিল। তবে এই গ্রন্থের অধুনা-প্রচলিত পাঠটি সম্ভবত খ্রিস্টীয় ১৫শ বা ১৬শ শতাব্দীতে ভারতীয় উপমহাদেশের বাংলা অঞ্চলে লিখিত হয়। "ব্রহ্মকৈবর্ত পুরাণ" নামে পরিচিত একটি প্রায় সমোচ্চারিত শিরোনামবিশিষ্ট গ্রন্থেরও অস্তিত্ব রয়েছে। এটি সম্ভবত দক্ষিণ ভারতের কোনো অঞ্চলে পরিমার্জিত হয়। এই পুরাণের অনেকগুলি পাঠ পাওয়া যায়। পাঠভেদে এই পুরাণের অধ্যায়সংখ্যা ২৭৪ বা ২৭৬। সব কটি পাঠকেই "ব্রহ্মবৈবর্ত পুরাণ" বা "ব্রহ্মকৈবর্ত পুরাণ" গ্রন্থের অংশ বা পাণ্ডুলিপি বলে দাবি করা হয়।
বৃহদ্ধর্ম পুরাণ
বৃহদ্ধর্ম পুরাণ (, ) হল একটি হিন্দু ধর্মগ্রন্থ। এই পুরাণেই (পূর্বখণ্ড, শ্লোক ২৫-২৬) এটিকে ১৮টি উপপুরাণ হিসেবে বর্ণনা করা হয়েছে। "বৃহদ্ধর্ম পুরাণ" গ্রন্থের যে পাঠটি প্রচলিত আছে, সেটি তিনটি ‘খণ্ড’ বা ভাগে বিভক্ত। এগুলি হল: ‘পূর্বখণ্ড’, ‘মধ্যখণ্ড’ ও ‘উত্তরখণ্ড’। এই পুরাণে সংস্কৃত শব্দগুলির অদ্ভুত অর্থ করা হয়েছে। এছাড়া বাংলা অঞ্চলে জনপ্রিয় সংস্কৃত বাগধারাগুলিও এই পুরাণে সন্নিবেশিত হয়েছে। এই জন্য আধুনিক গবেষকদের মধ্যে অনেকে মনে করেন যে, এটি বাংলা অঞ্চলে লিখিত একটি পুরাণ। আধুনিক গবেষক আর. সি. হাজরার মতে, এই পুরাণটি খ্রিস্টীয় ১৩শ শতাব্দীর দ্বিতীয়ার্ধ্বে রচিত হয়। তিনি এই পুরাণটিকে একটি অসাম্প্রদায়িক উপপুরাণ হিসেবে চিহ্নিত করেন।